

# Илдар Халиков: Казанда Спортның су төрләре буенча дөнья чемпионатын уздыру өчен FINA таләпләре тулысынча үтәлгән

*20.07.2015*


Казан Спортның су төрләре буенча Дөнья чемпионатын уздыруга тулысынча әзер, бары тик спорт командаларына һәм тамашачыларга уңайлылык тудыруга бәйле эшләрне генә шомартып бетерәсе бар. Бу хакта бүген журналистларга ТР Министрлар Кабинетында узган матбугат конференциясендә Татарстан Премьер-министры Илдар Халиков хәбәр итте.


“ФИНАның Казанга мөнәсәбәттә таләпләре, проект эшләре тарафыннан планлаштырылган барлык эшләр тулы күләмдә башкарылган. Ахыргача бетмәгән эшләргә килгәндә, аларның 90 проценты – спортчыларга, делегация әгъзаларына һәм тамашачыларга уңайлылык дәрәҗәсен арттыруга нисбәтле”, - дип белдерде Хөкүмәт җитәкчесе.


Илдар Халиков бу чемпионатның спортчылар һәм катнаша торган илләр саны буенча ярышлар тарихында рекордка тиң булуын ассызыклады. Ул бүгенге көндә FINA аккредитация базасында дөньяның 190 иленнән 2923 спортчы һәм 1490 рәсми зат теркәлгәнен билгеләп үтте. 24 нче июльдән 9 нчы августка кадәр 75 комплект медаль уйнатылачак. Ярышларда 198 судья хөкемдарлык итәчәк, аларның 117се – халыкара судья, 81е – илкүләм судья. Чагыштыру өчен мәгълүмат: Барселонада 2013 нче елда узган чемпионатта 177 илдән 2195 спортчы катнашкан, алар 68 комплект медаль өчен көч сынашкан.


Чемпионат чараларына килгәндә, ачык суда йөзү буенча ярышлар 25 нче июльдән 1 нче августка кадәр, синхронлы йөзү буенча ярышлар 25 нче июльдән 1 нче августка кадәр, суга сикерү буенча ярышлар 24 нче июльдән 2 нче августка кадәр, су тубы буенча ярышлар 26 нчы июльдән 8 нче августка кадәр, хай-да йвинг 3-8 август көннәрендә, йөзү буенча ярышлар 2-9 августта узачак. Чемпионат барышында 4 ярыш объекты – Kazan-Arena (йөзү һәм синхронлы йөзү), Спортның су төрләре сарае (суга сикерү), Су тубы өчен арена һәм Казан Кремле янында Казансу елгасы яры (хай-дайвинг, ачык суда йөзү) җәлеп ителәчәк.

Спортчыларның күнегүләре “Буревестник”, “Олимп”, “Оргсинтез”, “Акчарлак” бассейннарында узачак.


*“Татар-информ” МА*
Илдар Халиков: Казанда Спортның су төрләре буенча дөнья чемпионатын уздыру өчен FINA таләпләре тулысынча үтәлгән